Arstil on noorele fotograafile Romainile halbu uudiseid. Homoseksuaalse mehena arvab viimane, et moodne suguhaigus on temani jõudnud, ent tegelikult tuleb noormehel peagi hoopis pidurdamatule vähile alla vanduda. Oma diagnoosiga üksi jäänud, alustab Romain  ettevalmistusi lahkumiseks. AEG LAHKUDA on teine episood Prantsuse andekaima filmimehe François Ozoni surma ja leina triloogiast. Triloogia esimest osa "Liiva all" nägi ka PÖFFi publik 2001. aastal. Algselt sotsiaalkomöödiatega silma paistnud režissöörist on kasvanud hoopis mitmekülgsema kino viljeleja, kes on toonud raevuka surmateema melodraama žanrisse.    François Ozon (s 1967, Pariis) lõpetas režiiõpingud Pariisi filmikoolis La Fémis. On teinud mitmeid dokumentaal- ja lühifilme. Ozoni esimene mängufilm  "Sitcom" (1997) oli edukas paljudel rahvusvahelistel festivalidel. Alates 2000. aastast, mil Ozon lavastas R. W. Fassbinderi näidendi alusel vändatud draama "Veepiisad tulistel kividel", on ta tõusnud üheks tunnustatumaks prantsuse filmilavastajaks.    Filmograafia: Sitcom (1997), Les Amants criminels (1998), Gouttes d'eau sur pierres brûlantes ("Veepiisad tulistel kividel", 2000), Sous le sable ("Liiva all", 2000), 8 femmes ("8 naist", 2002), Swimming Pool ("Bassein", 2003), 5x2 (2004), Le Temps  qui reste ("Aeg lahkuda", 2005)